
Utgangspunktet i ergoterapi er at menneskers egen aktivitet er med på å utvikle helse, identitet, selvinnsikt og dermed læring. Pedagogikken ved ergoterapeututdanninga tar utgangspunkt i at det skal være et samsvar mellom ergoterapipraksis og studentaktive læringsformer, dessuten at studentene skal forberedes til livslang læring. Det skal legges til rette for selvstudier ved at de enkelte modulene i studiet beskrives tydelig med bla kompetanser og læringsmål for å lette egenlæring hos studenten. Dataprogrammet Its-learning er også med på å lette læringa og informasjonsflyten med studentene. I tillegg legges det tilrette for studentaktive læringsformer bla med praksisstudier, litteraturstudier, ferdighetstrening og PBL-arbeid i grupper. Selve grunnkonseptet for den pedagogiske virksomheten bygger på kompetanse- og problembasert læring:

Problembasert læring (PBL)
Ergoterapeututdanninga i Trondheim innførte problembasert læring i 1986. PBL tar særlig sikte på å utvikle studentens evne til selv å søke kunnskap og løse utfordringer også etter avsluttet studium; livslang læring. Siden utdanninga innførte PBL, er  læringsformen endret med en klarere styring i forhold til læringsmål, definert pensum og mappearbeid som del av eksamensordning. Pettersens (2000) nevner at PBL kan ha ulike former, men kjennetegn ved PBL er:

· PBL brukes som generell utdanningsstrategi med et felles pedagogisk grunnsyn. Det er den bærende ideen i studiet, eks at ansvar for læring og problemløsing er hos studentene og dermed i basisgruppa gjennom hele studiet og som livslang læring.
· PBL er en modell eller studiemodell som sier noe om hvordan man bør bygge opp en utdanning, eks at de ulike modulene knyttes til gruppeoppgaver og mappearbeid som danner en progresjon gjennom studiet.
· PBL er en pedagogisk metode der studenten arbeider i mindre grupper med utgangspunkt i praktiske eller praksisnære situasjonsbeskrivelser.

Alle tre kriteriene følges ved PET i og med at PBL-arbeid er knyttet til de aller fleste modulene gjennom studiet, bortsett fra praksismoduler og fellesmoduler ved Avdeling Helse- og Sosialfag (AHS). Gruppearbeidene tar utgangspunkt i en praksissituasjon, eks en brukerbeskrivelse, eller et virkelig brukermøte. Studentene har da flere valgmuligheter i hvordan mappearbeidet skal løses innen ramme definert i modulplanen. En viktig del av problembasert læring er å utvikle personlige egenskaper og samarbeidsevne parallelt med det fagspesifikke arbeidet.


Kompetansebasert læring
Utdanninga er delt inn i ulike moduler som knyttes opp mot kompetanser synonymt med kvalifiseringsmål beskrevet i Rammeplan for ergoterapeututdanning (2005). Kompetanser beskriver hva ergoterapeuter kan utføre i praksis. Læringsmålene bygger på kompetanser, men knyttes til avgrensede moduler i studiet. Læringsmålene beskriver integrert viten fra ergoterapi, medisinsk-biologiske fag og samfunns- og humanistiske fag. Læringsmål er beskrevet med aktive verb for studentens utføring, slik at dette er utgangspunktet for studentenes læring og evaluering gjennom studiet. All undervising, mappearbeid, veiledning, ferdighetstrening og vurderingsordninger tar utgangspunkt i de formulerte læringsmålene.
Pedagogiske metoder
Modulplan

Modulene er fom våren 2006 beskrevet i tråd med Tuningmetodologien (http://www.unideusto.org/tuning) med definering av læringsmål, arbeidsformer, normert tidsbruk og vurderingsformer, slik at hver modul har et likt oppsett. Denne transparente måten å beskrive læringsmål og innhold skal lette studentenes egenaktivitet. Vurderingskriteriene for mappearbeid følger læringsmålene og skal være kjent for studentene gjennom modulplan. Studentene anbefales å samle kopi av modulplanene i en egen mappe/perm til bruk senere eks ved jobbsøknad. 

Studentens mappe 
Det oppfordres til at studenten selv lager sin egen mappe eller portefølje (portfolio). Dette er en samling av hensiktsmessige dokumenter og materiell som viser studentens læringsprosess og arbeid. Porteføljen kan eks brukes som redskap i studentens selvrefleksjon i løpet av studiet eller deler av porteføljen kan brukes som dokumentasjon ved jobbintervju for å tydeliggjøre hva studenten har lært og oppnådd i studiet. Mappen kan inneholde ulike relevante dokumenter:

· Innledning av modulplanene med kompetansebeskrivelser og konkretiserte læringsmål

· Mappearbeidene i de enkelte modulene

· Praksisplan og vurdering

· Selvrefleksjonsnotater

Its-learning
Modulplan, informasjon knyttet til modulen, pensum og hjelpemidler som lenker til aktuelle nettsider og powerpoint-presentasjoner med mer legges ut på dataprogrammet Its-learning.  Dataprogrammet er lett tilgjengelig for studenten også utenfor skolen, og fungerer derfor som et kommunikasjonshjelpemiddel mellom studentene og med lærerne. PBL-gruppene kan knyttes opp til egne forum for diskusjon på its-learning sammen med veileder.

PBL-grupper
Allerede i Modul 1 deles studentene i egne grupper på 6- 8 personer som de følger over tid. Gruppene arbeider med felles mappearbeid, må selv innhente informasjon og har en egen veileder knyttet til hver modul.

Veiledning
Til hver modul både på skolen og i praksis knyttes studenten til modulveileder. Veileder tar utgangspunkt i læringsmål ved veiledning, og knytter veiledning opp mot både produkt (mappearbeidet) og prosess (studentenes personlige utvikling og samarbeidsevne). Egen intensjonsavtale for veiledning er beskrevet. 

Ferdighetstrening
Til de fleste modulene knyttes ferdighetstrening som skjer i mindre grupper på ca 20-25 studenter. Dette er praktisk demonstrasjon og trening i metoder knyttet til den aktuelle modulen. Det vektlegges ferdigheter i forhold til individuell intervensjon i løpet av første og andre år som avsluttes med ferdighetseksamen i fjerde semester. I tredje år legges mer vekt på ferdigheter knyttet til omgivelser som arbeidsmiljø og universell utforming. Ferdigheter i samarbeid og lagspill inkluderes i samtlige moduler inkludert praksis.

Mappearbeid
I tilknytting til modulene må studentene gjøre et eller flere mappearbeid. Mappearbeidet blir vurdert av veileder eller meddelever. Studentene anbefales å samle kopi av mappebidragene i en egen studentmappe (portfolio) til bruk senere eks ved jobbsøknad. Til hver eksamen blir det trukket ut mappearbeid som teller som del av eksamen sammen med en individuell skoleeksamen.

Prosessvurdering (gruppeprosess og personlig utvikling)
Det er et ønske at det skjer personlig og sosial utvikling av studentene gjennom studiet som grunnlag i fremtidig rolle som helse- og velferdsarbeidere. Utdanninga legger til rette for egenrefleksjon og vurdering av lagspill og samarbeidsferdigheter gjennom studiet. Det er utviklet egne skjema som gjennomgåes til fastsatte tidspunkt i løpet av studiet. I denne evalueringa vektlegges studentens egne samarbeidsferdigheter og innsikt i aktivitetenes betydning for utvikling og læring som grunnlag for å bli ergoterapeut.

Praksis
Praksis er en sentral del av ergoterapeutstudiet som også baseres på kompetanser og konkrete læringsmål. Dette er beskrevet i egne Retningslinjer for praksis (2009). Studentene møter i tillegg brukere i løpet av teorimodulene gjennom studiet

